Objecte, naturalesa, àmbit i règim jurídic general aplicable
Principis informadors de la gestió
Presentació i tramitació de la sol·licitud.
Règim aplicable a les persones beneficiàries
Valoració de la situació de necessitat
Requeriment de documentació i informació
Règim aplicable a les prestacions
Revisió i modificació de la prestació
Suspensió i extinció de les prestacions
Les prestacions de dret subjectiu creades per la Llei 13/2006, de 27 de juliol.
Prestació per a les persones joves extutelades
Prestació per al manteniment de les despeses de la llar per a determinats col·lectius
Prestació complementària als ajuts, les pensions i les prestacions estatals
Prestació a l'acolliment d'una persona menor d'edat tutelada per la Generalitat de Catalunya
Prestació per al manteniment de necessitats bàsiques
Tècniques d'administració electrònica
Disposició transitòria primera - Disposició transitòria quarta
Sol·licituds a presentar l'any 2007 i efectes econòmics
Prestació complementària de pensionistes de la modalitat no contributiva de jubilació o invalidesa i Renda Mínima d'inserció
Ajut assistencial per a la protecció dels cònjuges supervivents
Modificació del Decret 572/2006, de 19 de desembre
La Llei 13/2006, de 27 de juliol, de prestacions socials de caràcter econòmic (DOGC 4691, de 4 d'agost de 2006) ha estat aprovada pel Parlament de Catalunya en un moment de transició entre d'anterior Estatut d'Autonomia del 1979, que a l'article 9.25 reconeixia competència exclusiva a la Generalitat en matèria d'assistència social, i l'Estatut d'Autonomia del 2006, actualment vigent, que atribueix a la Generalitat la competència exclusiva en matèria de serveis socials, i que inclou en tot cas la regulació i l'ordenació de l'activitat de serveis socials, les prestacions tècniques i les prestacions econòmiques amb finalitat assistencial o complementària d'altres sistemes de previsió pública.
Per tant, en el moment de desplegar la Llei 13/2006, de 27 de juliol, el títol habilitant ha quedat expressament plasmat i reforçat pel nou Estatut d'Autonomia de Catalunya.
La Llei 13/2006, de 27 de juliol, de prestacions socials de caràcter econòmic té la finalitat de donar el suport adequat a totes les persones que ho necessiten per tal d'atendre'n les necessitats bàsiques i afavorir-ne la inserció social i laboral.
D'aquesta manera la Llei recull per a Catalunya l'important compromís assolit en el si del Consell d'Europa pels Estats membres, de fixar plans i accions que tinguin per objectiu reduir de manera significativa l'any 2010 el nombre de persones en situació de risc de pobresa i exclusió social.
La citada Llei inclou una tipologia de prestacions econòmiques, que obre un important ventall d'acció a l'Administració pública.
Les diferents prestacions poden tenir el següent caràcter:
a) Prestacions de dret subjectiu.
b) Prestacions de dret de concurrència.
c) Prestacions d'urgència social.
a) La prestació té el caràcter de dret subjectiu per al beneficiari i o beneficiària quan aquest reuneix els requisits fixats per la llei que crea i regula la prestació.
b) Les prestacions socials de caràcter econòmic són de dret de concurrència per a la persona beneficiària, quan la concessió és limitada per les disponibilitats pressupostàries i és sotmesa a concurrència pública i a priorització de les situacions de necessitat.
c) Les prestacions econòmiques d'urgència social tenen la finalitat d'atendre situacions de necessitat puntuals, urgents i bàsiques, de subsistència.
El present decret desenvolupa les prestacions socials de caràcter econòmic de dret subjectiu, concreta les condicions, els requisits i el procediment per a l'accés a les mateixes, establint una gestió orientada a l'atenció al ciutadà, que compleixi els requisits d'eficiència i eficàcia.
Les persones que tinguin el dret subjectiu a una prestació social de caràcter econòmic han de rebre la quantia corresponent prèvia sol·licitud i d'acord amb allò que estableix aquest decret.
Tenint en compte que les prestacions socials de dret de concurrència han quedat afectades pel nou marc jurídic dissenyant a nivell de tot l'Estat, amb caràcter bàsic, amb la recent aprovació de la Llei 39/2006, de 14 de desembre, de Promoció de l'Autonomia Personal i Atenció a les Persones en situació de dependència (BOE núm. 299, de 15 de desembre de 2006), que comporta una nova concepció de l'atenció a les persones amb dependència, amb la creació del Sistema per a l'Autonomia i Atenció a la Dependència en col·laboració amb les Comunitats Autònomes, s'ha considerat convenient que el desplegament d'aquesta tipologia de prestacions s'efectuï separadament, mitjançant un decret específic adaptat, quan escaigui, a la Llei 39/2006, de 14 de desembre, al seu desplegament, i especialment als barems aplicables al sistema de valoració del grau i nivell de dependència, per tal de garantir la necessària coherència dels serveis d'atenció a la dependència, que han de quedar integrats al sistema català de serveis socials.
Sens perjudici d'això, la Llei 13/2006, de 27 de juliol, en la seva disposició transitòria vuitena, garanteix expressament la possibilitat de pròrroga de les prestacions i els ajuts econòmics actualment vigents, reconeguts en convocatòries anteriors.
Aquesta pròrroga ha estat efectuada mitjançant Ordre BEF/551/2006, de 23 de novembre (DOGC núm. 4769, de 27 de novembre de 2006).
Les prestacions d'urgència social tenen el seu propi règim jurídic, establert a l'article 30 de la Llei 13/2006, de 27 de juliol, i en la normativa aplicable als ens locals que en són els competents per a crear-les i atorgar-les.
En tot cas, caldrà garantir que el seu procediment atengui de manera eficient la urgència de la necessitat que hagi de cobrir.
Formalment, el present decret està estructurat en dos capítols, dividits en seccions, dos disposicions addicionals, quatre disposicions transitòries i dues disposicions finals.
El primer capítol, relatiu a les disposicions generals aplicables a totes les prestacions de dret subjectiu, està dividit en tres seccions.
La secció primera recull l'objecte, l'àmbit i el règim general aplicable; s'hi contemplen els principis informadors de la gestió i també s'hi determina el procediment de presentació i tramitació de la sol·licitud; la cessió i tractament de dades, la col·laboració i coordinació necessària per a la gestió de les prestacions i la normativa d'aplicació al procediment.
En matèria de procediment, i en atenció al col·lectiu de persones al que la norma s'adreça, s'ha procurat facilitar la seva comprensió i lectura, regulant aquells aspectes des de la sol·licitud de la prestació i fins a l'atorgament de la prestació, que la persona interessada ha de conèixer i aplicar, i encomanant a l'ens o l'òrgan gestor que efectuï les comunicacions relatives a la tramitació de les sol·licituds, en les condicions d'accessibilitat que siguin necessàries.
S'ha evitat, en la mesura possible, la reproducció sistemàtica dels aspectes de procediment que l'administració ha de conèixer i aplicar sense necessitat d'intervenció de la persona interessada; i finalment, tot i que no són objecte d'aquest decret, també es fa una referència als procediments que, puntualment, s'hagin d'iniciar a partir de l'atorgament de la prestació, com és el cas del procediment de revisió o de reintegrament de la quantitat percebuda indegudament, atès que el decret estableix que pel cas d'iniciar-se qualssevol procediments amb posterioritat a l'atorgament de la prestació, l'ens o l'òrgan gestor ho haurà de notificar de manera accessible a la persona interessada, amb indicació de les actuacions i les garanties que li corresponguin, així com de la normativa aplicable.
També cal destacar que en aquesta secció s'estableix l'obligació del departament competent en matèria d'assistència i serveis socials de crear un Fitxer de prestacions socials de caràcter econòmic, que reculli les dades de caràcter personal i que actuï com a base de dades unificada, per facilitar l'aplicació d'aquest decret.
La secció segona està referida al règim aplicable a les persones beneficiàries.
S'hi defineixen els requisits generals necessaris per poder gaudir d'una prestació de dret subjectiu, i també quina ha de ser la valoració general de la situació de necessitat econòmica, que pot ser concretada per a cada tipus de prestació.
També fa esment a l'obligació de les persones beneficiàries i de la seva unitat familiar o convivencial, de comunicació a l'Administració de les variacions que es puguin produir en les circumstàncies que motiven la prestació, i l'obligació d'atendre els requeriments, actuant en col·laboració amb l'Administració.
Finalment, tot i que en el cas de les prestacions de dret subjectiu creades per la Llei 13/2006, de 27 de juliol, l'Administració ja té coneixement de la pràctica totalitat de les dades acreditatives dels requisits de les persones beneficiàries per accedir al gaudi de les prestacions, s'ha introduït un article relatiu a l'acreditació, que amb caràcter general, indica la documentació més adequada per acreditar les circumstàncies i requisits més freqüents.
La secció tercera estableix el règim aplicable a les prestacions amb caràcter general, fent esment a l'abonament, les incompatibilitats, les funcions inspectores de l'Administració, les causes generals de suspensió i extinció de les prestacions; i els elements bàsics relatius a la revisió, modificació i reintegrament de la prestació, sens perjudici que quan l'administració iniciï un d'aquests procediments ho hagi de posar en coneixement de la persona interessada de manera accessible.
Amb relació a l'abonament de les prestacions, i als efectes del tracte més favorable a les persones interessades, el decret estableix que en totes les prestacions el mes d'extinció de la prestació s'abona complet.
El capítol segon desenvolupa les prestacions de dret subjectiu que han estat creades per la Llei 13/2006, de 27 de juliol, i que són les següents:
a) Prestació per a les persones joves extutelades.
b) Prestació per al manteniment de les despeses de la llar dels cònjuges o familiars supervivents.
c) Prestació complementària per a les persones pensionistes de la modalitat no contributiva, per invalidesa o jubilació.
d) Prestació a l'acolliment d'una persona menor d'edat tutelada per la Generalitat de Catalunya.
e) Prestació per al manteniment de necessitats bàsiques.
El decret, en la seva disposició addicional primera, fa referència a les tècniques d'administració electrònica i a la necessitat de formació dels professionals en aquesta important qüestió.
En la segona disposició addicional efectua una modificació del recentment aprovat decret 572/2006, de 19 de desembre, als efectes de facilitar la distribució orgànica de les funcions relatives a les prestacions de dret subjectiu.
El decret contempla, tanmateix, en la disposició transitòria primera el règim provisional, en tant no es procedeixi a la reestructuració del departament d'Acció Social i Ciutadania, d'atribució de funcions per a tramitar i resoldre les sol·licituds corresponents a les prestacions de dret subjectiu; en la disposició transitòria segona la particularitat de les sol·licituds a presentar els anys 2006, i 2007 i la retroactivitat en l'abonament de determinades prestacions; en la disposició transitòria tercera estableix el règim aplicable a les persones que l'any 2006 perceben la PNC i la RMI; i en la disposició transitòria quarta estableix el règim transitori aplicable per a donar efectivitat a l'extinció de l'actual ajut assistencial per a la protecció dels cònjuges supervivents.
Per acabar, en les seves disposicions finals, el decret efectua l'autorització a la persona titular del departament d'Acció Social i Ciutadania per al seu desplegament i execució, i prescriu l'entrada en vigor pel dia següent al de la seva publicació al Diari Oficial de la Generalitat de Catalunya.
Vistos l'informe de la Comissió Permanent del Consell General de Serveis Socials, i el Dictamen 2/2007 del Consell de Treball Econòmic i Social de Catalunya;
De conformitat amb allò que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
D'acord amb el dictamen 107/07 de la Comissió Jurídica Assessora;
A proposta de la consellera d'Acció Social i Ciutadania i d'acord amb el Govern,
2.1 Les prestacions socials de caràcter econòmic són de dret subjectiu per a la persona beneficiària quan aquesta reuneix els requisits fixats per la llei que crea i regula la prestació.
2.2 Aquest decret és aplicable a les aportacions econòmiques de dret subjectiu que efectuï l'Administració de la Generalitat de Catalunya, amb la finalitat de donar cobertura a una situació personal de necessitat.
a) Prestació per a joves extutelats.
b) Prestació per al manteniment de les despeses de la llar per a determinats col·lectius.
c) Prestació econòmica complementària als ajuts, les pensions i les prestacions estatals.
d) Prestació per acolliment de menors d'edat tutelats per la Generalitat.
e) Prestació per a menors d'edat en situació de risc
f) Prestació per atendre necessitats bàsiques.
2.4 Les prestacions de dret subjectiu que puguin ser creades per llei posterior han de seguir les prescripcions del capítol 1 d'aquest Decret, llevat que la seva norma reguladora n'estableixi un règim específic.
3.1 Les prestacions objecte d'aquest decret seran gestionades pel departament competent en matèria d'assistència i serveis socials de la Generalitat de Catalunya i/o per les entitats públiques que en són dependents o vinculades que tinguin competències de foment, per les modalitats i mitjans que estableix la normativa vigent aplicable a l'assistència i serveis social.
Aquesta gestió es pot delegar als ens locals en aplicació dels text refós de la Llei municipal i de règim local de Catalunya, aprovat per decret legislatiu 2/2003, de 28 d'abril, o se'n pot encomanar la gestió, d'acord amb l'article 15 de la Llei 30/1992, de 26 de novembre.
3.2 La modalitat de gestió ha de ser la més adequada, atenent el caràcter de cada prestació, als efectes de garantir la màxima eficàcia i eficiència en la seva tramitació, i una atenció personalitzada quan es requereixi, sense perjudici de les garanties establertes per la legislació de procediment administratiu.
3.3 El procediment d'informació i de gestió de la prestació incorporarà mitjans electrònics i telemàtics, en les condicions d'accessibilitat que corresponguin, d'acord amb la normativa vigent, i haurà de permetre que la persona interessada tingui accés a l'estat de tramitació de la seva sol·licitud en tot moment.
3.4 L'ens o l'òrgan gestor oferirà l'atenció a les persones interessades, a les entitats i centres que les acullen i als treballadors de l'àmbit social, i donarà informació de les dates de presentació de sol·licituds i altres aspectes del procediment que facilitin el coneixement i l'accés a les prestacions.
També s'informarà dels requisits que les persones beneficiàries han de mantenir en el gaudi de la prestació corresponent, i de l'obligació de notificació a l'Administració quan es produeixin canvis en aquesta situació.
Sens perjudici de la publicació al Diari Oficial de la Generalitat, d'acord amb la normativa vigent, l'Administració utilitzarà els mitjans d'informació i difusió pública que consideri més adients i mantindrà la informació permanentment actualitzada.
3.5 En compliment dels principis d'economia, proximitat i qualitat, als efectes de millorar l'atenció i informació al ciutadà, l'aplicació i gestió de les prestacions atendrà els criteris de racionalització, normalització i simplificació.
3.6 S'hauran de garantir els drets lingüístics de les persones interessades i beneficiàries de les prestacions, en compliment de la normativa lingüística de Catalunya, especialment de la Llei 1/1998, de 7 de gener, de política lingüística, i altra normativa vigent.
3.7 D'acord amb la normativa vigent sobre polítiques de gènere, i en el marc dels instruments de programació administrativa, els òrgans administratius competents, en les seves campanyes informatives sobre les noves prestacions, tindran en compte la situació de les dones en situació d'exclusió i aïllament social.
4.1 Les prestacions socials de caràcter econòmic de dret subjectiu s'inicien a sol·licitud de la persona interessada o de qui n'ostenti la representació, degudament formalitzada, segons el model normalitzat que ha d'estar disponible en format paper i telemàticament, i que s'ha de presentar en un dels registres de les oficines centrals o territorials del departament competent en matèria d'assistència i serveis socials, o a d'altres registres admesos d'acord amb la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i per qualssevol dels mitjans establerts en la dita Llei.
4.2 La sol·licitud es podrà presentar en qualsevol moment, i s'hi haurà d'adjuntar, degudament relacionats, els documents acreditatius del compliment dels requisits per al reconeixement del dret a cada tipus de prestació.
4.3 El procediment de tramitació i atorgament de la prestació s'ajustarà a allò establert a l'article 16 de la Llei 13/2006, de 27 de juliol, que sigui aplicable a les prestacions de dret subjectiu, a les previsions d'aquest decret i, en el que no hi estigui previst, a la normativa vigent aplicable amb caràcter general al procediment administratiu.
4.4 L'ens o l'òrgan gestor en la instrucció del procediment podrà demanar la documentació i els informes que siguin necessaris, d'acord amb la normativa vigent.
4.5 En les prestacions de dret subjectiu les sol·licituds s'han de resoldre i notificar en el termini de 3 mesos a comptar des de la data de la seva presentació.
En tots els casos, si no es duu a terme la concessió i notificació en el termini establert, la sol·licitud s'entén desestimada.
5.1 Les Administracions públiques competents han de cedir a l'ens o l'òrgan gestor les dades de caràcter personal necessàries per a acreditar la residència i la convivència, les dades necessàries per a efectuar la valoració de la situació de necessitat, i aquelles altres que siguin determinants per a l'accés i el manteniment de cada prestació, en el marc de la normativa vigent en matèria de protecció de dades de caràcter personal.
5.2 El departament competent en matèria d'assistència i serveis socials ha de tenir un Fitxer de prestacions socials de caràcter econòmic, que reculli les dades de caràcter personal necessàries per a la gestió d'aquestes prestacions, d'acord amb la normativa vigent, i que actuï com a base de dades unificada.
5.3 Als efectes de facilitar l'intercanvi i consulta de dades, les Administracions públiques competents podran tenir accés i aportar dades al Fitxer de prestacions socials de caràcter econòmic, en les condicions que es determinin a la seva norma de creació.
5.4 Les dades es recolliran, compilaran, analitzaran i presentaran desagregades per sexes, per facilitar la recerca acadèmica i la planificació de les polítiques públiques, en els termes establerts per la normativa vigent sobre polítiques de gènere.
5.5 En tot cas, s'haurà de garantir la protecció de les dades, d'acord amb la Llei 13/2006, de 27 de juliol, la Llei orgànica 15/1999, de 13 de desembre, de protecció de dades de caràcter personal, i altra normativa vigent en aquesta matèria.
6.1 L'ens o l'òrgan gestor de les prestacions impulsarà la formalització dels convenis de col·laboració i cooperació que corresponguin amb les Administracions públiques, les entitats gestores de la Seguretat Social i altres entitats del sistemes de protecció públics o privats complementaris de la Seguretat Social, així com amb altres entitats i organismes pertinents, als efectes de la millor aplicació d'aquest decret.
6.2 El departament competent en matèria de serveis i assistència social, mitjançant conveni o altres instruments de col·laboració i cooperació amb les entitats i organismes que correspongui, promourà l'accés als diferents sistemes d'informació que disposen les administracions públiques, als efectes de la progressiva substitució de la presentació en paper dels documents acreditatius de les circumstàncies i requisits necessaris per a l'accés a les prestacions objecte d'aquest decret, per consultes electròniques, i adoptant les mesures de seguretat, conservació i normalització de les aplicacions, i les mesures organitzatives i tècniques que correspongui adoptar en cada cas, d'acord amb la normativa vigent.
7.1 Poden ser beneficiàries de les prestacions de dret subjectiu, les persones que reuneixin les condicions i requisits establertes a la Llei 13/2006, de 27 de novembre, a la seva llei de creació i en aquest decret, per a cada tipus de prestació.
7.2 En tot cas han de reunir les condicions i requisits següents:
a) Tenir residència legal a Catalunya, i viure de manera real, efectiva i ininterrompuda en el territori de Catalunya.
Aquest requisit s'haurà de mantenir durant tot el període de gaudiment de la prestació.
Les absències per qualsevol causa inferiors a quaranta-cinc dies consecutius o noranta dies durant un any natural i les absències justificades per malaltia no suposen l'incompliment d'aquest requisit.
b) Trobar-se en una situació de necessitat, d'acord amb la definició d'aquesta situació que estableix l'art. 9 d'aquest decret.
7.3 Les persones, que reuneixin les condicions i els requisits anteriors, i no tinguin nacionalitat espanyola, hauran de tenir residència legal a Catalunya i es regiran per la Llei orgànica 4/2000, d'11 de gener, sobre els drets i les llibertats dels estrangers a Espanya i la seva integració social, o pel Reial decret 178/2003, de 14 de febrer, pel que fa als ciutadans dels països membres de la Unió Europea; essent també d'aplicació la resta de normativa vigent en matèria d'estrangeria; els tractats internacionals i els convenis que s'estableixin amb els països d'origen.
7.4 En el cas de menors que no tinguin nacionalitat espanyola s'estarà a allò que disposi la llei de creació de la prestació, les lleis específiques aplicables als menors, els tractats internacionals i els convenis que s'estableixin amb el país d'origen, d'acord amb la normativa vigent.
7.5 Les persones que es trobin temporalment desplaçades de la seva residència habitual mantindran el dret i continuaran percebent la prestació econòmica durant un temps de 90 dies, d'acord amb allò establert a l'apartat 2,a) d'aquest article.
La pèrdua de la condició de resident o el trasllat de la residència fora del territori de Catalunya per temps superior al que s'hi estableix comportarà la suspensió, i en el seu cas, l'extinció del dret subjectiu a la prestació.
8.1 La valoració de la situació de necessitat econòmica s'ha de fer, d'acord amb allò establert a l'article 15 de la Llei 13/2006, de 27 de juliol, tenint en compte el patrimoni, els ingressos econòmics i les condicions socials de la persona beneficiària.
8.2 Amb caràcter general, i per a les prestacions que correspongui, es considera que la persona sol·licitant es troba en situació de necessitat per manca de recursos econòmics, quan els ingressos econòmics propis de l'any anterior són inferiors al percentatge legalment garantit de l'indicador de renda de suficiència de Catalunya.
Aquesta quantia s'incrementa en un 30% per cada membre de la unitat familiar o de convivència que no té patrimoni ni ingressos propis.
En les prestacions en que sigui procedent, als efectes de reconèixer l'especial situació de necessitat econòmica i social que comporta l'atenció a la discapacitat en el nucli familiar o convivencial de la persona beneficiària, els membres afectats per una discapacitat del 33% o superior computaran com dos.
8.3 No computen com ingressos els que pot percebre la persona beneficiària provinents d'ajuts de qualsevol naturalesa, si tenen la finalitat d'atendre les despeses derivades de la necessitat del concurs d'una altra persona per a dur a terme els actes essencials de la vida, en l'abast que hi dóna l'article 13 de la Llei 13/2006, de 27 de juliol.
8.4 No es donarà la situació de necessitat quan la persona sol·licitant és propietària o usufructuària de béns mobles o immobles, llevat de l'habitatge habitual, que per les seves característiques indiquin de forma notòria que existeixen béns materials suficients per atendre la subsistència.
8.5 Es consideren rendes les definides en aquest sentit per la Llei reguladora vigent de l'Impost sobre la Renda de les persones físiques (IRPF).
8.6 Es considera patrimoni de la persona sol·licitant el definit a l'article 1.2 de la Llei 19/1991, de 6 de juny, de l'Impost sobre el Patrimoni, que defineix com a patrimoni net el conjunt de bens i drets de contingut econòmic de titularitat de la persona sol·licitant, amb deducció de càrregues i gravàmens, així com dels deutes i obligacions personals als que hagi de respondre.
Queden exempts del còmput els bens i drets de l'article 4 de la dita llei; entre ells, l'habitatge habitual fins a l'import màxim determinat en aquest article.
9.1 La persona interessada només haurà d'acreditar davant l'ens o l'òrgan gestor l'acompliment d'aquells requisits necessaris per accedir a la prestació, que no siguin coneguts per l'Administració i que no en pugui disposar per ella mateixa.
9.2 Sempre que sigui possible, la valoració dels ingressos econòmics de la persona interessada la fa l'ens o l'òrgan gestor, d'acord amb la informació facilitada per l'Agència Estatal d'Administració Tributària i/o de la Tresoreria General de la Seguretat Social.
9.3 Excepcionalment, en aquelles prestacions de dret subjectiu en què l'Administració no en tingui coneixement i no en pugui disposar per ella mateixa, la comprovació del compliment de les circumstàncies i els requisits més freqüents que les persones interessades han de reunir en el moment de presentació de la sol·licitud, així com de les circumstàncies determinants de la conservació del dret a la prestació, i, quan escaigui, del manteniment de la seva quantia, s'efectuarà, sens perjudici del que es determini en la norma de creació de cada prestació, preferentment de la manera següent:
a) Identificació i requisit d'edat:
Mitjançant el document nacional d'identitat.
Quan es tracti d'un menor d'edat sense document nacional d'identitat, el llibre de família.
b) Residència legal, efectiva i ininterrompuda:
Mitjançant certificació dels respectius padrons municipals.
La condició de viure de manera real, efectiva i ininterrompuda a Catalunya podrà ser acreditada amb una declaració personal i responsable de la persona interessada.
c) Convivència de la persona interessada amb altres persones en un mateix domicili:
Mitjançant certificació dels respectius padrons municipals en el que hi consti les persones amb qui conviu.
d) Consideració de persona amb discapacitat:
Als efectes d'aquest decret, la consideració de persona amb discapacitat és la que estableix l'article 1.2 de la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat, d'acord amb el qual tindran aquesta consideració aquelles persones que tinguin reconegut un grau de discapacitat igual o superior al 33% i, en tot cas, es consideraran afectats per una discapacitat igual o superior al 33% els pensionistes de la Seguretat Social que tinguin reconeguda una pensió d'incapacitat permanent en el grau de total, absoluta o gran invalidesa i els pensionistes de classes passives que tinguin reconeguda una pensió de jubilació o retir per incapacitat permanent per al servei o inutilitat.
La condició i el grau de discapacitat s'acreditarà d'acord amb allò que estableix el reial decret 1414/2006, d'1 de desembre, pel qual es determina la consideració de persona amb discapacitat als efectes de la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat (BOE núm. 300, de 16 de desembre de 2006).
En el cas de prestacions que requereixin un grau de discapacitat superior al 33% s'haurà d'acreditar d'acord amb allò que estableix l'article 2.2 del reial decret 1414/2006, d'1 de desembre.
Les rendes s'acrediten mitjançant la declaració del darrer exercici de l'IRPF.
En cas que no existeixi obligació de declarar s'acreditaran amb la informació que proporcioni l'Agència Tributària, i si no es disposa d'aquests documents, mitjançant el certificat o justificant d'ingressos corresponent.
L'acreditació del patrimoni s'efectuarà amb la declaració de l'Impost sobre el patrimoni, i si no existeix obligació de declarar mitjançant la informació que proporcioni l'Agència Tributària i/o els documents acreditatius de la titularitat dels bens, de les càrregues, gravàmens, deutes i obligacions que aporti el beneficiari.
9.4 L'ens o l'òrgan gestor podrà efectuar les comprovacions que estimi oportunes i podrà sol·licitar a la persona interessada altra documentació acreditativa dels requisits, quan sigui necessària per a l'accés o conservació de la prestació que correspongui.
10.1 Les persones beneficiàries de les prestacions i les persones membres de la unitat familiar o de convivència estan obligades a comunicar a l'ens o l'òrgan gestor de la prestació, en el termini d'un mes, qualsevol canvi en la situació personal o de la unitat familiar o de convivència que pugui comportar la modificació, suspensió o extinció de la prestació.
10.2 Les persones beneficiàries i les persones membres de la unitat familiar o de convivència també estan obligades a atendre els requeriments de l'ens o l'òrgan gestor als efectes de comprovar la continuïtat dels requisits d'accés a la prestació concedida en el termini de 10 dies hàbils des de la notificació del requeriment.
En el cas de persones amb discapacitat l'òrgan gestor podrà concedir un allargament del termini de fins a 20 dies hàbils.
11.1 L'ens o l'òrgan gestor de la prestació quan, d'acord amb les dades obtingudes en el procediment de sol·licitud i tramitació de la prestació, o bé en l'exercici de la funció inspectora i de control que realitzi, tingui dubtes sobre el compliment dels requisits exigits a la persona interessada o beneficiària de la prestació, sol·licitarà dels òrgans competents del municipi o consell comarcal on visqui la persona sol·licitant o beneficiària, la documentació i informació corresponent, d'acord amb la normativa vigent.
11.2 L'informe haurà de ser tramès, al més aviat possible, i com a màxim en el termini d'un mes des de la recepció de la petició.
12.1 Les prestacions objecte del present decret es poden abonar amb caràcter permanent o temporal, segons es tracti d'aportacions dineràries periòdiques i amb voluntat de continuïtat i estabilitat en el temps, o d'aportacions amb una durada anual i amb previsió de temporalitat.
12.2 Les prestacions s'han d'abonar per mesos, llevat que l'import resultant de l'anualitat sigui igual o inferior a una mensualitat de l'indicador de renda de suficiència.
En aquest cas es podrà pagar anualment, sempre que aquesta forma de pagament sigui en benefici de la persona interessada.
12.3 Amb caràcter general, si normativament no s'estableix altra cosa, l'atorgament de la prestació, si escau, té efectes econòmics des del primer dia del mes següent al de la data de presentació de la sol·licitud.
12.4 En totes les prestacions el mes d'extinció de la prestació s'abona complet.
12.5 La prestació s'ha d'abonar de forma directa a la persona beneficiària.
No obstant, excepcionalment, segons les característiques de la prestació i d'acord amb la norma que la reguli, es pot abonar a una tercera persona o a l'entitat prestadora del servei.
13.1 Les prestacions socials de caràcter econòmic són incompatibles amb les altres prestacions econòmiques que té reconegudes la persona beneficiària, o a les quals pot tenir dret per qualssevol dels sistemes de protecció públics o privats complementaris de la Seguretat Social, si la concessió de la prestació social de caràcter econòmic en pot comportar la pèrdua, la disminució o la no concessió.
13.2 A aquests efectes, l'ens o òrgan gestor abans de l'atorgament de la prestació social de caràcter econòmic corresponent, que tenen caràcter subsidiari, ha d'efectuar d'ofici les necessàries comprovacions per conèixer les prestacions que té reconegudes la persona interessada, sempre que les dades obrin en poder de l'Administració o, en cas contrari, ha de sol·licitar a la persona interessada o a qui la representi, les dades oportunes per efectuar-ne aquesta comprovació.
13.3 Amb posterioritat al seu atorgament, la persona beneficiària o la unitat familiar o convivencial, han de posar en coneixement de l'ens o l'òrgan gestor, en el termini d'un mes, el reconeixement de noves prestacions dels sistemes de protecció públics o privats complementaris del Sistema de Seguretat Social, a les que hagi tingut accés la persona beneficiària, als efectes que l'Administració en pugui conèixer la seva compatibilitat o, si és el cas, incompatibilitat.
13.4 Cas que s'apreciï la incompatibilitat legal de la nova prestació amb el gaudi de les prestacions socials de caràcter econòmic que ja tingui reconegudes, l'ens o l'òrgan gestor notificarà, d'acord amb la normativa vigent, a la persona interessada aquesta incompatibilitat i la causa de la mateixa, garantint, en tot cas, el dret d'audiència.
Acreditada la incompatibilitat i escoltada la persona interessada, o transcorregut el termini d'audiència, l'Administració cessarà en l'abonament de la quantitat corresponent a la prestació social de caràcter econòmic, per causa d'extinció sobrevinguda per incompatibilitat.
13.5 Sempre que sigui possible, els ens o els òrgans gestors de les diferents prestacions es coordinaran entre si, als efectes del necessari intercanvi de dades, d'acord amb allò que estableixen els articles 5 i 6 d'aquest decret.
14.1 L'ens o l'òrgan gestor o, en el seu cas, les unitats d'inspecció corresponents, podran comprovar en qualsevol moment la permanència de les circumstàncies i requisits que acreditin la conservació del dret a la prestació i, en el seu cas, de la quantia reconeguda, sense que en cap cas s'exigeixi a la persona interessada l'aportació de la documentació que pugui obtenir pels seus propis mitjans l'Administració.
14.2 Les persones beneficiàries, els membres de la unitat familiar o convivencial i les entitats o centres que els acullin, han de col·laborar amb l'Administració en l'exercici de les funcions inspectores i de seguiment, així com aportar la informació i documentació que els sigui requerida, d'acord amb la normativa vigent.
15.1 Una vegada atorgada la prestació, cas que l'ens o l'òrgan gestor iniciï un procediment administratiu de revisió, de modificació, de reintegrament de la prestació atorgada, o qualsevol altre procediment que pugui tenir efectes sobre la prestació que percep la persona beneficiària, ho ha de posar formalment en el seu coneixement i comunicar-li, de manera accessible, tant les actuacions que haurà de dur a terme i davant de quin òrgan administratiu, com les garanties que li corresponen, amb especial esment a la normativa d'aplicació al procediment que es tracti i al règim de recursos, d'acord amb la normativa vigent.
15.2 Sens perjudici del que s'estableix a l'apartat anterior, en aquells casos en que la revisió s'efectuï d'ofici i es basi en fets, al·legacions o proves no adduïdes per la persona interessada, l'expedient es posarà en el seu coneixement, per tal que en el termini no inferior a 10 dies ni superior a 15 dies hàbils, al·legui i presenti els documents i les justificacions que estimi pertinents.
16.1 Sens perjudici de les causes específiques d'extinció i suspensió que estableixi la normativa pròpia de cada prestació, són causes d'extinció i suspensió automàtica de la prestació les establertes, respectivament, a l'article 9.1 i 2 de la Llei 13/2006, de 27 de juliol, i la causa d'extinció sobrevinguda per incompatibilitat, regulada a l'article 13.5 d'aquest decret.
16.2 Són causes d'extinció automàtica de les prestacions:
a) La mort de la persona beneficiària.
b) La millora de la situació econòmica de la persona beneficiària, si implica la pèrdua permanent dels requisits de necessitat.
d) L'engany en l'acreditació dels requisits, que s'apreciarà tenint en compte el principi de proporcionalitat.
e) Deixar de residir a Catalunya, amb la suspensió prèvia de la prestació durant un període de 3 mesos.
16.3 Són causes de suspensió automàtica de la prestació:
b) Deixar d'atendre injustificadament dos requeriments que l'ens o l'òrgan gestor ha dut a terme per comprovar la continuïtat dels requisits d'accés a la prestació concedida, d'acord amb la Llei 30/1992, de 26 de novembre, de règim jurídic de les administracions públiques i de procediment administratiu comú
16.4 La suspensió té una durada màxima de 3 mesos.
Durant aquest període es pot reiniciar el gaudi de la prestació, quan deixi d'existir la causa que ha motivat la suspensió.
16.5 Un cop esgotat el període de suspensió sense que se n'hagi esmenat la causa, la prestació s'extingeix automàticament, sense perjudici de la corresponent resolució d'extinció del dret a la prestació.
16.6 La suspensió i extinció de la prestació es posarà en coneixement de la persona interessada o de qui la representi, d'acord amb la normativa vigent.
16.7 La persona interessada o qui la representi podrà sol·licitar novament la prestació, que s'hagi extingit, quan ho consideri oportú, sempre que pugui acreditar el compliment dels requisits i les condicions normativament exigides per a l'accés a la prestació que sol·liciti.
16.8 L'efectivitat de l'extinció i pèrdua del dret a la prestació, com a norma general, es fixarà en el dia següent a la data de la resolució en què s'extingeixi el dret a la prestació, i els efectes econòmics es produiran a partir del primer dia del mes següent al que s'hagi produït la variació de les circumstàncies que hagin donat lloc a l'extinció.
17.1 Les persones beneficiàries i, quan correspongui, els membres de la unitat familiar o de convivència i, si és el cas, les entitats financeres, han de reintegrar, a iniciativa pròpia o a requeriment de l'Administració, d'acord amb la normativa vigent, les quanties aportades en excés i en dipòsit al compte de la persona beneficiària, a partir del mes següent de la data d'extinció del dret a la prestació; així com també han de reintegrar les quantitats percebudes indegudament, quan es produeixi alguna de les causes d'extinció o suspensió de la prestació o qualsevol altra causa admesa en dret.
17.2 Quan es produeixi alteració en les condicions i requisits que hagin motivat l'atorgament, i en cas de falsedat de les dades aportades per la persona beneficiària, l'òrgan competent ha d'iniciar un procediment de reintegrament de les prestacions econòmiques atorgades i abonades indegudament, de conformitat amb l'article 99 i amb l'aplicació de les regles establertes a l'article 100, ambdós del decret legislatiu 3/2002, de 24 de desembre, del text refós de la Llei de finances públiques de Catalunya i altra normativa aplicable.
17.3 L'ens o l'òrgan gestor ha de notificar a la persona interessada la corresponent resolució de revocació i reintegrament de la prestació indegudament percebuda i l'ha de posar en coneixement del departament d'Economia i Finances, als efectes que corresponguin.
17.4 Les quanties indegudament percebudes s'han de reintegrar des del primer dia del mes següent a aquell en que hagi variat la situació, qualsevol que sigui el moment en que es detecti la variació, excepció feta que l'acció hagi prescrit, tal i com es regula al decret legislatiu 3/2002, de 24 de desembre, del text refós de la Llei de finances públiques de Catalunya i altra normativa aplicable.
18.1 La prestació per a les persones joves extutelades és una prestació temporal de dret subjectiu, que té per finalitat atendre situacions de necessitat d'aquelles persones joves que han estat tutelades per l'organisme públic competent en matèria de protecció de menors de la Generalitat de Catalunya.
18.2 Tenen dret a accedir a aquesta prestació les persones joves extutelades que reuneixin els requisits previstos a l'article 7 d'aquest decret, a més dels requisits específics següents:
a) Haver complert 18 anys i no haver complert els 21 anys.
b) Haver estat, al complir 18 anys, com a mínim tres anys tutelat per la Direcció General d'Atenció a la Infància i l'Adolescència, o per l'organisme públic que n'assumeixi les competències.
c) Viure d'una manera autònoma i fora del nucli familiar biològic, la qual cosa caldrà acreditar amb el corresponent certificat d'empadronament en el que hi constin les persones amb qui conviu.
d) Tenir uns ingressos inferiors al percentatge legalment garantit de l'indicador de renda de suficiència de Catalunya.
e) Seguir un pla individual de treball d'inserció sociolaboral, establert per l'òrgan competent de l'entitat amb competències de protecció de menors.
18.3 L'objectiu del pla individual de treball serà aconseguir la substitució de la prestació per uns ingressos suficients, procedents d'una activitat laboral continuada.
El pla s'estructurarà, almenys, en els àmbits d'habitatge, formació, inserció laboral i seguiment socioeducatiu, i fixarà els objectius, les activitats previstes i el període d'execució i els criteris d'avaluació, periòdica i final.
Els criteris d'avaluació tindran en compte les circumstàncies d'accés a la prestació, l'assoliment dels objectius i el grau d'implicació del jove en les activitats programades.
D'acord amb l'avaluació corresponent, l'òrgan competent podrà prorrogar, modificar o extingir la prestació, sense perjudici del període màxim establert.
18.4 Es considera que les persones joves extutelades no disposen dels ingressos econòmics necessaris per afrontar les despeses essencials, d'acord amb l'abast que dóna a les mateixes l'article 13 de la Llei 13/2006, de 27 de juliol, quan el seu nivell d'ingressos és inferior al percentatge legalment garantit de l'indicador de renda de suficiència de Catalunya.
19.1 La sol·licitud es pot presentar des de tres mesos abans de complir l'edat mínima.
En aquest cas tindrà efectes econòmics des del mes en què es compleix l'edat mínima.
En els altres casos des del mes de presentació de la sol·licitud.
19.2 La quantia de la prestació és equivalent al percentatge legalment garantit de l'indicador de renda de suficiència de Catalunya, que s'abonarà mensualment a la persona beneficiària.
19.3 Aquesta prestació es compatible amb altres prestacions econòmiques i també es pot complementar amb prestacions de serveis de l'Administració de la Generalitat de Catalunya que tinguin per finalitat la formació, la integració social i la plena inserció de les persones joves en el mercat de treball.
19.4 Es podrà percebre la prestació íntegra mentre la suma de la quantitat de la mateixa més els ingressos procedents de l'activitat laboral remunerada no iguali o superi en dos vegades el percentatge legalment garantit de l'indicador de renda de suficiència de Catalunya.
En aquest cas, la quantia de la prestació es reduirà en la proporció necessària per no superar aquest límit, sense que pugui ser inferior al 25% de l'indicador de renda de suficiència mensual.
19.5 Excepcionalment, en aquells supòsits en que la situació familiar o convivencial de la persona extutelada li comporti una càrrega econòmica, la prestació s'incrementarà en la quantitat resultant de sumar al percentatge legalment garantit de l'indicador de renda de suficiència de Catalunya, l'import resultant de multiplicar l'indicador per 0,3 pel nombre de membres que comportin càrrega per manca de patrimoni o ingressos.
En aquest còmput els membres afectats per una discapacitat del 33% o superior computaran com dos.
20.1 Són causes de suspensió i extinció les previstes a l'article 16 d'aquest decret.
20.2 Són causes específiques d'extinció:
a) Dur a terme una activitat laboral remunerada, amb una retribució igual o superior a dues vegades l'indicador de renda de suficiència de Catalunya.
b) Abandonar el pla individual de treball d'inserció sociolaboral establert per l'òrgan competent de l'entitat amb competències de protecció de menors, o no seguir-ne les seves pautes, a criteri d'aquest òrgan.
d) Deixar de viure d'una manera autònoma i fora del nucli familiar biològic.
21.1 La prestació per al manteniment de les despeses de la llar per a determinats col·lectius és el dret subjectiu a una prestació permanent de les persones que no poden atendre amb els seus ingressos les despeses pròpies del manteniment de la llar habitual, pel fet que el cònjuge, o el familiar fins al segon grau de consanguinitat o afinitat, amb qui compartien aquestes despeses ha mort.
21.2 Tenen dret a ser beneficiàries d'aquesta prestació les persones que reuneixin els requisits que estableix l'article 7 d'aquest Decret, a més dels requisits específics següents:
a) Acreditar que han de fer front amb els seus únics ingressos al manteniment de la llar habitual que compartien amb el cònjuge o familiar que ha mort i sempre que depenguessin econòmicament d'aquests.
Aquest requisit s'ha de justificar mitjançant la declaració expressa i responsable de la persona interessada.
b) Tenir uns ingressos, per tots els conceptes, inferiors a la quantitat que fixa la Llei de pressupostos.
c) Mantenir amb els seus únics ingressos les despeses de la llar habitual.
Aquest requisit s'ha de justificar mitjançant la declaració expressa i responsable de la persona interessada, que s'ha d'adjuntar a la sol·licitud de la prestació, segons el model normalitzat, en què es manifesti aquest extrem.
Sens perjudici del que s'ha exposat, l'ens o l'òrgan gestor pot demanar la presentació dels rebuts de cobrament dels serveis d'aigua i llum, o altres que consideri convenient, a l'efecte de fer-ne les comprovacions.
21.3 No es poden beneficiar d'aquesta prestació les persones usuàries d'una prestació de serveis d'acolliment residencial, de salut o sociosanitari, amb caràcter permanent, finançats amb fons públics, dins dels programes i polítiques públiques del Departament de Treball, Afers Socials i Famílies o de l'organisme que n'assumeixi les competències, per causa objectiva d'inexistència de la situació de necessitat a protegir amb aquesta prestació.
22.1 La Llei de pressupostos ha de fixar anualment la quantia anual i mensual de la prestació, així com l'import mínim aplicable.
22.2 En cap cas la suma dels ingressos propis més la prestació no pot superar el límit d'ingressos màxims que estableix l'article 21.2.b).
22.3 La suma dels ingressos anuals propis de la persona beneficiària més la prestació en còmput anual no pot ser inferior al percentatge legalment garantit de l'indicador de renda de suficiència de Catalunya.
En cas que fos així, s'ha de complementar la prestació amb un pagament anual suplementari per la diferència.
23.1 Les causes de suspensió i extinció són les que estableix l'article 16 d'aquest Decret.
23.2 Són causes específiques d'extinció:
b) Ser usuari o usuària d'una prestació de serveis d'acolliment residencial, de salut o sociosanitari, amb caràcter permanent, finançada amb fons públics, dins dels programes i polítiques públiques del Departament de Treball, Afers Socials i Famílies, o de l'organisme que n'assumeixi les competències, per causa objectiva d'inexistència de la situació de necessitat a protegir amb aquesta prestació.
24.1 La prestació econòmica complementària als ajuts, les pensions i les prestacions estatals, és el dret subjectiu a una prestació permanent, destinada a les persones beneficiàries d'ajuts, pensions i prestacions estatals.
Poden ser titulars de la prestació complementària als ajuts, les pensions i les prestacions estatals les persones beneficiàries d'una pensió no contributiva per invalidesa o jubilació del Sistema de la Seguretat Social, sempre que reuneixin els requisits que estableix l'article 7 d'aquest Decret, a més dels requisits específics següents:
a) No dur a terme cap activitat laboral i no tenir la possibilitat d'incorporar-se al món del treball.
La no realització d'activitat laboral i la impossibilitat d'incorporar-se al món del treball s'ha de justificar mitjançant la declaració expressa i responsable de la persona interessada, que s'ha d'adjuntar a la sol·licitud de la prestació, segons model normalitzat, en què es manifestin aquests extrems.
L'ens o l'òrgan gestor pot considerar que no realitzen activitat laboral les persones que no consten com a altes a la Seguretat Social; així com efectuar les oportunes comprovacions davant el Servei Públic d'Ocupació de Catalunya i altres organismes adients.
b) Tenir uns ingressos o rendes anuals, excloses la pensió no contributiva i la prestació de la renda garantida de ciutadania (RGC) iguals o inferiors a l'import del percentatge legalment establert, en còmput anual, de la pensió no contributiva.
c) No ser una persona usuària d'una prestació de serveis d'acolliment residencial, de salut o sociosanitari, amb caràcter permanent, finançats amb fons públics, dins dels programes i polítiques públiques del Departament de Treball, Afers Socials i Famílies o de l'organisme que n'assumeixi les competències, per causa objectiva d'inexistència de la situació de necessitat a protegir amb aquesta prestació.
24.3 Poden ser titulars de la prestació complementària als ajuts, les pensions i les prestacions estatals les persones beneficiàries d'ajuts, prestacions i pensions diferents dels que es refereix l'apartat 2 d'aquest article, sempre que els imports percebuts siguin inferiors als imports fixats en el llindar d'ingressos per a l'accés a la prestació de renda garantida de ciutadania i que compleixin els requisits que marca la Llei en matèria de renda garantida de ciutadania.
24.4 En el moment de presentar la sol·licitud de prestació complementària als ajuts, les pensions i les prestacions estatals de l'apartat anterior, l'òrgan gestor determina si la persona que sol·licita la prestació pot ser activable laboralment o no.
Aquesta circumstància es determina en funció del tipus d'ajut, pensió o prestació estatal que cal complementar.
La no realització d'activitat laboral i la impossibilitat d'incorporar-se al món de treball es pot justificar mitjançant la declaració expressa i responsable de la persona interessada, que s'ha d'adjuntar a la sol·licitud de la prestació.
25.1 La quantia de la prestació complementària que regula l'article 24.2 és la que es derivi de l'aplicació de les condicions, circumstàncies i quanties que estableix la disposició transitòria tercera de la Llei en matèria de renda garantida de ciutadania, i ha de ser la necessària per arribar a la quantia de la renda garantida de ciutadania vigent en cada moment, inclosa la prestació complementària d'activació i inserció.
D'acord amb el que estableix l'article 10 de la Llei de prestacions socials de caràcter econòmic en matèria d'incompatibilitats, la quantia màxima de la prestació que regula aquest article es fixa en un import equivalent al percentatge de la pensió no contributiva que estableix legalment l'article 364.2 del text refós de la Llei general de la Seguretat Social, aprovat pel Reial decret legislatiu 8/2015, de 30 d'octubre, com a límit de les rendes o ingressos compatibles amb la pensió no contributiva.
25.2 La quantia de la prestació complementària regulada per l'article 24.3 és la que es derivi de l'aplicació de les condicions, circumstàncies i quanties que estableix la disposició transitòria tercera de la Llei en matèria de renda garantida de ciutadania, i ha de ser la necessària per arribar a la quantia de la renda garantida de ciutadania vigent en cada moment, inclosa la prestació complementària d'activació i inserció.
Les causes d'extinció de la prestació complementària que regula l'article 24.2, a més de les que estableixi amb caràcter general, són les següents:
a) L'extinció o la suspensió de la pensió per invalidesa o jubilació en la modalitat no contributiva del Sistema de Seguretat Social.
c) Superar el llindar d'ingressos que estableix l'article 25.1.
d) Ser usuari o usuària d'una prestació de serveis d'acolliment residencial, de salut o sociosanitari, amb caràcter permanent, finançats amb fons públics, dins dels programes i les polítiques públiques del Departament de Treball, Afers Socials i Famílies o de l'organisme que n'assumeixi les competències, per causa objectiva d'inexistència de la situació de necessitat que cal protegir amb aquesta prestació.
26.2 Les causes d'extinció de la prestació complementària que regula l'article 24.3, a més de les que estableix amb caràcter general, són les següents:
b) Ser usuari d'una prestació econòmica o de serveis d'acolliment residencial, sanitari o de naturalesa anàloga, sempre que aquesta prestació sigui finançada amb fons públics, o estar internat en un centre penitenciari en règim ordinari o tancat.
S'exceptuen els casos següents:
a) Les víctimes de violència masclista acollides en centres de caràcter residencial, encara que la seva manutenció bàsica sigui coberta per aquests centres.
b) Les persones que segueixin un tipus de pla de treball vinculat a un procés d'emancipació i empoderament, d'acord amb l'informe corresponent dels professionals de suport social del servei residencial.
La presentació de sol·licituds, el règim de concessió, la tramitació, la resolució, la gestió del pagament, la suspensió i l'extinció del dret a la prestació complementària d'una pensió no contributiva per invalidesa o jubilació del Sistema de la Seguretat Social, així com altres ajuts, prestacions i pensions dels perceptors que no siguin activables laboralment, es regeixen d'acord amb el que preveu aquest Decret.
La presentació de sol·licituds, el règim de concessió, la tramitació, la resolució, la gestió del pagament, la suspensió i l'extinció del dret a la prestació complementària als ajuts, les prestacions i les pensions dels perceptors que siguin activables laboralment es regeixen, excepte en el que preveu l'article 26.3, per la Llei en matèria de renda garantida de ciutadania, així com pel Decret de desplegament de la Llei de la renda garantida de ciutadania.
Les sol·licituds de la prestació complementària als ajuts, les pensions i les prestacions estatals, tant de perceptors activables, com no activables, s'han de resoldre i notificar en el termini de tres mesos a comptar des de la data de la seva presentació.
En tots els casos, si no es duu a terme la concessió i la notificació en el termini establert, la sol·licitud s'entén desestimada.
27.1 La prestació a l'acolliment d'una persona menor d'edat tutelada per la Generalitat de Catalunya és una prestació temporal de dret subjectiu, per atendre les despeses de manteniment del menor, en mesura d'atenció en la pròpia família o en mesura d'acolliment, inclòs el preadoptiu, en família extensa o en família aliena.
27.2 Tenen dret a la prestació les persones menors d'edat tutelades per la Generalitat que es troben en una de les situacions següents:
a) Atenció a la pròpia família.
b) Acolliment en família extensa.
27.3 Als efectes d'aquesta prestació i en el supòsit que el domicili de la persona o família acollidora sigui fora de Catalunya, preval el domicili del tutor, d'acord amb el que estableix l'article 208 del Codi de Família.
28.1 Per ser perceptor en mesura d'acolliment en família extensa o en família aliena o en acolliment preadoptiu no es tindran en compte els ingressos de la família acollidora.
28.2 Per ser perceptor en mesura d'atenció en la pròpia família s'estableix un límit d'ingressos per a aquesta, per tots els conceptes, igual o inferior al percentatge legalment garantit de l'indicador de renda de suficiència de Catalunya.
Aquest límit d'ingressos s'incrementa en la quantia resultant de multiplicar el nombre de membres de la unitat familiar menys un per l'indicador de renda de suficiència i per 0,3.
En el càlcul s'inclou el menor d'edat.
29.1 Pot presentar la sol·licitud el pare, la mare o la persona en qui hagi estat delegada la guarda.
29.2 La quantia de la prestació és la que anualment es fixi a la llei de pressupostos i consisteix en una quantitat per persona menor d'edat acollida.
Aquesta quantitat, si escau, es redueix en l'import que es rep o que es pot reconèixer per dret d'aliments o derivats de la Llei 18/2003, de 4 de juliol, de suport a les famílies.
29.3 Els efectes econòmics són des del mes en que sigui efectiu l'acolliment o es constitueixi la mesura d'atenció a la pròpia família.
29.4 La quantia resultant s'abonarà al pare, la mare, o la persona o persones en qui hagi estat delegada la guarda.
30.1 Són causes de suspensió i extinció les establertes a l'article 16 d'aquest decret.
Són causes específiques d'extinció de la prestació:
a) Deixar sense efecte la mesura d'atenció o acolliment de la persona menor d'edat.
31.1 La prestació per al manteniment de necessitats bàsiques és una prestació permanent de dret subjectiu, en favor de determinades persones, per atendre les necessitats bàsiques que comporten una despesa essencial, en l'abast que dóna a les mateixes l'article 13 de la Llei 13/2006, de 27 de juliol.
31.2 Aquestes necessitats són les despeses pròpies de la manutenció, les derivades de l'ús de la llar, les que faciliten la comunicació i el transport bàsics, així com totes aquelles que siguin imprescindibles per atendre una existència digna.
31.3 Tenen dret a percebre aquesta prestació aquelles persones que no treballen o no es poden incorporar al món laboral i que reuneixin els requisits previstos a l'article 7 d'aquest decret, a més dels requisits específics següents:
a) Tenir una discapacitat igual o superior al 65% o tenir més de 65 anys.
b) No ser perceptora de prestacions de la modalitat contributiva o no contributiva o de pensions a càrrec de qualsevol dels règims integrats en el Sistema de Seguretat Social. c) Els ingressos que percep la unitat familiar o convivencial per tots els conceptes no han de superar l'indicador de renda de suficiència incrementat d'un 30 per cent per cada membre a partir del segon.
31.4 No podran ser beneficiàries d'aquesta prestació les persones usuàries d'una prestació de serveis d'acolliment residencial, de salut o sociosanitari, amb caràcter permanent, finançats amb fons públics, dins dels programes i polítiques públiques del departament d'Acció Social i Ciutadania, gestionats per l'Institut Català d'Assistència i Serveis Socials (ICASS) o, de l'organisme que n'assumeixi les competències; per causa objectiva d'inexistència de la situació de necessitat a protegir amb aquesta prestació.
31.5 La no realització d'activitat laboral i la impossibilitat d'incorporar-se al món del treball, s'haurà de justificar mitjançant la declaració expressa i responsable de la persona interessada, adjunta a la sol·licitud de la prestació, segons model normalitzat, que manifesti aquests extrems.
Sens perjudici d'això, l'ens o l'òrgan gestor podrà considerar que no realitzen activitat laboral les persones que no consten com afiliades a la Seguretat Social; així també podrà efectuar les oportunes comprovacions davant el servei català d'ocupació i altres organismes adients.
32.1 La quantia de la prestació és la quantitat equivalent a la diferència entre el percentatge legalment garantit de l'indicador de renda de suficiència de Catalunya i els ingressos propis.
En cap cas aquesta prestació pot superar l'import de la suma de la pensió no contributiva de la Seguretat Social i la prestació complementària per a pensionistes de la modalitat no contributiva, per invalidesa o jubilació, regulada a la secció tercera d'aquest capítol.
32.2 Quan la situació familiar o convivencial de la persona beneficiària li comporti una càrrega econòmica, se sumarà al percentatge legalment garantit de l'indicador de renda de suficiència de Catalunya, l'import resultant de multiplicar l'indicador per 0,3 pel nombre de membres que comportin càrrega per manca de patrimoni o ingressos.
33.1 Són causes de suspensió i extinció les establertes a l'article 16 d'aquest decret.
33.2 Són causes específiques d'extinció de la prestació:
a) Superar l'indicador de renda de suficiència.
b) Ser usuari o usuària d'una prestació de serveis d'acolliment residencial, de salut o sociosanitari, amb caràcter permanent, finançats amb fons públics, dins dels programes i polítiques públiques del departament d'Acció Social i Ciutadania, gestionats per l'Institut Català d'Assistència i Serveis Socials (ICASS) o, de l'organisme que n'assumeixi les competències; per causa objectiva d'inexistència de la situació de necessitat a protegir amb aquesta prestació.
c) Ser perceptor o perceptora de prestacions de la modalitat contributiva o no contributiva o de pensions a càrrec de qualsevol dels règims integrats en el Sistema de la Seguretat Social.
En tant no s'efectuï la distribució orgànica de competències del Departament d'Acció Social i Ciutadania, d'acord amb el decret 421/2006, de 28 de novembre, de creació, denominació i determinació de l'àmbit de competències dels departaments de l'Administració de la Generalitat de Catalunya, i amb el Decret 572/2006, de 19 de desembre, de reestructuració parcial del departament d'Acció Social i Ciutadania, els òrgans competents per tramitar les sol·licituds i els expedients corresponents, i per resoldre les prestacions socials de caràcter econòmic de dret subjectiu, són els següents:
a) Prestació per a persones joves extutelades: La tramitació correspon al servei de Gestió Administrativa de la direcció general d'Atenció a la Infància i Adolescència i la resolució correspon a la persona titular de la Secretaria d'Infància i Adolescència
b) Prestació pel manteniment de les despeses de la llar dels cònjuges o familiars supervivents: La tramitació correspon al servei de Prestacions de l'Institut Català d'Assistència i Serveis Socials, i la resolució correspon a la persona titular de la Subdirecció General de Gestió de Recursos.
c) Prestació complementària per a les persones pensionistes de la modalitat no contributiva, per invalidesa o jubilació: La tramitació correspon al servei de Prestacions de l'Institut Català d'Assistència i Serveis Socials i la resolució correspon al servei que tingui atribuïda la resolució de la pensió no contributiva.
d) Prestació per a l'acolliment d'una persona menor d'edat tutelada per la Generalitat de Catalunya: quan la prestació es demana en la mesura d'atenció a la pròpia família o d'acolliment en família extensa, la tramitació correspon al servei de Gestió Administrativa de la direcció general d'Atenció a la Infància i la resolució correspon al subdirector general d'Atenció a la Infància i Adolescència.
L'Institut Català d'Adopcions és la entitat competent per constituir l'acolliment preadoptiu i l'acolliment en família aliena.
En aquests casos la tramitació correspon a la Unitat de Gestió Administrativa de l'Institut Català de l'Acolliment i l'Adopció i la resolució correspon a la responsable de coordinació de l'Institut Català de l'Acolliment i l'Adopció.
e) Prestació per al manteniment de les necessitats bàsiques: La tramitació correspon al servei de Prestacions de l'Institut Català d'Assistència i Serveis Socials i la resolució correspon a la persona titular de la Subdirecció General de Gestió de Recursos.
Tenint en compte la situació de necessitat del col·lectiu de persones interessades, les sol·licituds de prestacions socials de caràcter econòmic de dret subjectiu, regulades a les seccions segona, tercera i cinquena del capítol 2 d'aquest decret, que siguin presentades a partir de l'entrada en vigor del present decret i fins al 31 de desembre de l'any 2007, tindran efectes econòmics des de l'1 de gener de 2006, o des de la data posterior en què la persona beneficiària reunís els requisits d'accés a les prestacions.
Aquests ingressos es consideraran abonats en concepte d'endarreriments.
El model normalitzat de sol·licitud haurà de contemplar els extrems necessaris per que l'Administració pugui tenir coneixement de la data de compliment dels esmentats requisits.
Els endarreriments corresponents a l'any 2006 s'han d'haver pagat abans del 31 de desembre de 2007
Les persones beneficiàries de l'ajut assistencial per a la protecció dels cònjuges supervivents, que a l'entrada en vigor d'aquest decret compleixin els requisits per al reconeixement del dret a la prestació per al manteniment de les despeses de la llar dels cònjuges o familiars supervivents, regulada a la secció segona del capítol 2 d'aquest decret, passaran a ser beneficiàries d'aquesta prestació, en substitució de l'anterior, ateses les condicions més favorables.
Les persones beneficiàries de l'ajut assistencial per a la protecció dels cònjuges supervivents, que a l'entrada en vigor d'aquest decret no compleixin els requisits per al reconeixement de la nova prestació de dret subjectiu, contemplada a l'apartat anterior, continuaran percebent la quantitat per l'ajut que actualment reben, sempre que mantinguin els requisits establerts a la disposició addicional onzena de la Llei 20/2005, de 29 de desembre de 2005, de pressupostos de la Generalitat de Catalunya per al 2006.
Es modifica l'article 16.1.a) del Decret 572, de 19 de desembre, de reestructuració parcial del Departament d'Acció Social i Ciutadania, que queda redactat en els termes següents:
.a) Gestionar les prestacions socials de caràcter econòmic tant les de la Generalitat que li siguin atribuïdes com les provinents de la Seguretat Social..
Aquest decret entra en vigor l'endemà d'haver estat publicat en el Diari Oficial de la Generalitat de Catalunya